Diari Oficial de la Generalitat Valenciana


Sumari del DOGV 2551, del 14-07-1995 (1995/835461)

RESOLUCIÓ de 16 de maig de 1995, del secretari general de la Conselleria de Cultura, per la qual s'ordena inscriure en el Registre de Fundacions Culturals de la Comunitat Valenciana la Fundació Estema.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2551

Data del DOGV
:   14-07-1995

Secció del DOGV
:   ALTRES DISPOSICIONS

Número del document
:   1995/835461


Data del document
:   16-05-1995

Organisme emissor
:   Conselleria de Cultura

Tipus de document
:   Resolució

RESOLUCIó de 16 de maig de 1995, del secretari general de la Conselleria de Cultura, per la qual s'ordena inscriure en el Registre de Fundacions Culturals de la Comunitat Valenciana la Fundació Estema.   
Vist l'expedient iniciat a instància del Sr. José Antonio Planas Dols, com a secretari-vocal de la Fundació Estema, per què sol·licita la inscripció de la Fundació, d'acord amb els següents fets.  
Fets  
Primer  
El Sr. José Planas Gómez, en el seu nom; el Sr. José Antonio Planas Dols, en el seu nom, i en nom i representació de la companyia mercantil Estudios Estema, SA, com a administrador únic d'aquesta, i la Sra. Manuela Dols Sacristán, en el seu nom, compareixen el 21 de desembre de 1994 davant el notari de València, Sr. Antonio Beaus Codes i manifesten la seua voluntat de constituir en aqueix acte la fundació cultural denominada Fundació Estema, i s'atorga la corresponent escriptura pública, amb número de protocol 2.828.  
Segon  
La finalitat de la Fundació és promoure l'ensenyament i la formació en matèria empresarial, professional, comercial, informàtica, d'idiomes i qualsevol altre tipus de matèria especialitzada relacionada amb l'àmbit empresarial.  
Per al compliment del seu objectiu, la Fundació podrà organitzar cursos, seminaris, congressos, conferències, taules rodones i, en general, tot tipus d'activitats destinades a la seua finalitat; podrà concedir beques personals i ajudes de finançament, i podrà així mateix mantenir un servei de publicacions sobre les matèries pròpies del seu objecte.  
Tercer  
La Fundació queda dotada amb la suma total de set-cents vint milions de pessetes (635.361.653).  
Que aquesta dotació es desglossa de la forma següent:  
El traspàs a títol gratuït del propi negoci en funcionament realitzat per Estudios Estema, SL, el balanç del qual, íntegrament reproduït en la carta fundacional, dóna un valor net de deu milions de pessetes (77.620.386), dels quals sis milions nou-centes seixanta-una mil vuitanta-sis pessetes (6.961.086) corresponen al saldo de 20 de desembre de 1994, a nom d'Estudios Estema, SL, en la sucursal de Bancaixa de Nuevo Centro.   
La totalitat de les accions de la companyia mercantil Pladol, SA, que sumen un total 120.512 , amb un valor teòric, segons el balanç de la societat incorporat a l'escriptura fundacional, de cinc mil vuit-centes noranta-una pessetes i 53 cèntims (5.891,53) per acció, per la qual cosa el valor net de la societat les accions de la qual es donen en aquest acte és de set-cents deu milions de pessetes (242.901.862).  
Aquestes quantitats queden reconegudes a favor de la Fundació per cada una de les persones fundadores, d'acord amb l'article 7 de l'escriptura fundacional.  
Quart  
Que d'acord amb l'article 12 dels seus estatuts, el patronat és l'òrgan suprem de govern, administració i representació de la Fundació, i estarà compost per un màxim de 15 membres i mínim de tres.  
Llevat del que disposa la carta fundacional pel que fa als membres vitalicis, els membres del patronat tindran caràcter d'electius.  
El mandat dels membres electius, segons l'article 13 dels estatuts, s'exercirà per un període de cinc anys i podran ser reelegits indefinidament. Les vacants que hi haja per qualsevol causa seran cobertes pel patronat o, si no n'hi ha, pel protectorat.  
El president vitalici tindrà sempre el dret de veto respecte a la designació dels patrons.  
El cessament dels càrrecs electius es produirà, a més de les causes establides en la llei i en el reglament, per acord majoritari de la resta dels membres del patronat.  
El patronat segons disposa l'article 14 dels estatuts, llevat del que disposa la carta fundacional quant al càrrec de president vitalici, designarà al seu si un president, el qual exercirà personalment la representació de la fundació i durà la seua firma, i un secretari, que podrà ser o no membre del patronat.   
Sense perjudici d'això, podrà designar, a més, un president honorari.  
En els articles 17 i 18 dels estatuts, es descriu la composició i funcionament d'una junta rectora, que exercirà les funcions delegades pel patronat.  
Per al govern i administració de la Fundació, d'acord amb la disposició 8 de la carta fundacional, queda constituït el patronat previst en l'article 12 dels estatuts, que s'integrarà inicialment pels tres membres fundadors, Sr. José Planas Gómez, Sra. Manuela Dols Sacristán i Sr. José Antonio Planas Dols, els quals exerciran el càrrec amb caràcter vitalici.  
Els càrrecs dels patrons seran gratuïts i d'acord amb l'article 14 dels estatuts en són nomenats els següents:  
- President vitalici: Sr. José Planas Gómez.  
- Vocal: Sra. Manuela Dols Sacristán.  
- Vocal-secretari: Sr. José-Antonio Planas Dols.  
En la disposició 9 de la carta fundacional s'indica que perquè l'esperit dels fundadors es consolide en el temps, és voluntat expressa dels fundadors que el Sr. José-Antonio Planas Dols, substituïsca quan escaiga, també com a president vitalici, el seu pare Sr. José Planas Gómez.  
Així mateix és voluntat expressa dels fundadors que, a partir de Sr. José-Antonio Planas Dols, la presidència de la Fundació l'exercisca sempre amb caràcter vitalici un descendent directe del Sr. José Planas Gómez, o la seua cònjuge, mitjançant l'elecció del més idoni entre tots ells per part dels membres del patronat. Si això no era possible, per no existir persones elegibles o el designat es negara a exercir el càrrec, s'elegiria el president d'acord amb l'article 14 dels Estatuts.  
Cinqué  
Que a instància del protectorat, s'ha suprimit el contingut de la declaració final segona de la carta Fundacional, que deia: «La Fundació es constitueix sotmesa a la condició resolutòria que no es concedisquen els beneficis fiscals a què es refereix la declaració anterior, i per això una vegada denegats aquests beneficis els béns aportats revertiran de nou als seus aportants, sense que hi siguen d'aplicació les normes estatutàries sobre liquidació i extinció.», segons consta en l'escriptura pública de modificació, núm. de protocol 925 de 26 d'abril de 1995, atorgada davant el notari de València Sr. Antonio Beaus Codes, pel Sr. José Planas Gómez, la Sra. Manuela Dols Sacristán, el Sr. José Antonio Planas Dols i la Sra. Elvira López Espinosa, tots ells en el seu nom i dret, i el Sr. José Antonio Planas Gómez en nom i representació de la companyia mercantil Estudios Estema, SL.  
Sisé  
La resta de l'articulat estatutari regula les altres qüestions que el text reglamentari conté: organització i atribució de govern, obligació de retre comptes al protectorat i previsió per al cas d'extinció de la Fundació.  
Consideracions jurídiques  
Primera  
La Constitució espanyola recull en el títol I, capítol II, secció II, article 34, el dret de fundació per a fins d'interés general.  
Segona  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense finalitat de lucre que, per voluntat dels creadors, tenen afectat de forma duradora el patrimoni a la realització de fins d'interés general.  
Tercera  
La carta fundacional i els estatuts que conté l'escriptura pública de 21 de desembre de 1994, amb número de protocol 2.828, compleixen els requisits bàsics dels articles 8, 9 i 10 de la vigent Llei 30/1994, de 24 de novembre, i les prescripcions de la resta de l'articulat, per la qual cosa la Fundació Estema pot ser reconeguda com a Fundació, tenint en compte l'objecte que persegueix segons l'article 6 dels estatuts.  
Quarta  
L'expedient ha sigut tramitat a través de la Secció de Fundacions de la Conselleria de Cultura, que és la competent per a resoldre l'expedient en virtut de les atribucions que té conferides pel Decret 113/93, de 26 de juliol, del Govern valencià (DOGV número 2.080, de 02.08.93), en relació amb la disposició transitòria 4 del Decret 60/1995, de 18 d'abril, del Govern valencià, de creació del Registre i protectorat de fundacions de la Comunitat Valenciana (DOGV número 2.501, de 05.05.95).  
Vista la Constitució, la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, i en allò que no s'opose a la llei esmentada, el Reglament de les Fundacions Culturals Privades de 21 de juliol i les restants disposicions d'aplicació general i pertinent, i fent ús de les facultats delegades per l'Ordre de 3 d'agost de 1993, de la Conselleria de Cultura, per la qual es deleguen determinades atribucions en el secretari general (DOGV número 2.101, de 13.09.93), resolc:  
Primer  
Ordenar la inscripció com a fundació de la denominada Fundació Estema, situada a Paterna (València), Parc Tecnològic, carrer 3, sector oest.  
Segon  
Aprovar els estatuts per què s'ha de regir, elevats a escriptura pública davant el notari de València Sr. Antonio Beaus Codes, amb data 21 de desembre de 1994 i núm. de protocol 2.828.  
Tercer  
Aprovar el nomenament del primer patronat segons figura en el cos de la present resolució; els càrrecs, de caràcter gratuït, han sigut acceptats en la forma reglamentària.  
Contra aquesta resolució, que posa fi a la via administrativa, pot interposar-s'hi un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació.  
Per a la interposició del recurs, caldrà que prèviament el recurrent ho comunique a aquest òrgan.  
Tot això d'acord amb els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei de la Jurisdicció Contenciosa Administrativa (modificats per les disposicions addicionals 10 i 11 de la Llei 30/1992), sense perjudici que puga exercitar qualsevol altre recurs que estime oportú.  
València, 16 de maig de 1995.- El secretari general de la Conselleria de Cultura: Vicent Todolí Femenia.